題李君亮義槩堂
作者：葉適
朝代：宋

paragraphs: 分飧人所能，多至踰萬億。
一朝可趣具，寒暑三十易。
古之轑釜者，其始蓋未惜。
懷哉西方士，義重見寡特。
招呼幾州氓，歲歲青黄食。
雷聲匕筯動，雲湧床座窄。
昔我手行粥，今也愆膂力。
憶汝身自孩，又抱兒子喫。
豈有不足歎，幸無嗟來色。
天爲産厥孫，文射最高策。
勞君太史令，乞彼峨眉伯。
出處善知時，教訓陶美澤。
築堂事遺像，雅頌鎸衆墨。
我歌則後矣，猗歟綴周什。